钦定古今图书集成/方舆汇编/职方典/第1362卷 > 廉州府山川考二〈水利附〉 府志
## 钦定古今图书集成/方舆汇编/职方典/第1362卷 > 廉州府山川考二〈水利附〉 府志

本府。〈合浦县附郭。〉

江水　在府治东北五十里。按此水源自郁林、武利诸水合为大江，南流二十里至府城北，分为四水。此一条则迤逦循城而下者，名为“州江。” 因其水口高亢，而逆沙易壅。冬水浅，凡往来舟筏，率由州江转海溯流抵城，劳苦旬日，民病之。明正德间，知府沈纶濬之，非其水道，寻复壅浅。至嘉靖三十年，知府何御因民告难，亲诣度宜募濬。东辟土岸以迎其上流之来，西累石矶以障其下流之泄，由是水势滂沛，而舟筏得通，民免转海之劳矣。

罗城江　在府治北二十里。按此水源自郁林、武利诸水合为大江流，而分派为罗城。其江北岸高而南岸下，水难逆灌。明弘治初，知府刘烜见土沃广可田，乃累石坝于江中，横截水道，灌田约百顷。招集流民百馀家，遂户口增益，添编兴忠一里。至今兴忠民利公之利，而饮食必祭焉。

平乐陂　在本县平乐乡。明洪武初筑坝，阔十二丈，灌田四百亩。

龙门江　在府治东八里。源自大岭村，西流绕城。凡附郭平田、朱屋等峒田千馀亩，皆其灌浸。刘公陂　在府治东五里。源自珠以岭，流经城南，西入于江，灌田百馀亩。

破塘陂　在县治东三十里。明成化年，石康知县罗绅捐资筑坝一十丈，灌田百馀亩。

陈调白沙江　在县治东北五十里。源出那东江，西流入石康大江。明嘉靖十五年，知府张岳令民筑坝十五丈，截其流，灌田数百亩。

蛟龙塘　在府治北二十里。源自武利江，南流入于大江。本府令民筑坝约十五丈，截其流，灌田数百亩。

五水江　在府治东北二十里。源自大庄江，西流入于州江。本府令民筑坝约十五丈，截其流，灌田数百馀亩。

黄芝水　在府治北十二里。源自厥山峒，西流入于州江。本府令民筑坝二十馀丈，截其流，灌田数百亩。

七里江　在府治东二十里。源自大庄江，西流入于州江。本府令民筑坝十五丈，截其流，灌田数百亩。

木水江　在府治东二十里。源自倒木江，西流入于州江。本府令民筑矶十馀丈，截其流，灌田数百亩。

偷狗水　在府治南二十里。源自罗城江，西流入于州江。本府令民筑坝十五丈，截其流，灌田数百亩。

大浪陂　在府治东二十里。源自黄芝水，西流入于州江。本府令民筑坝三十丈，截其流，灌田数百亩。右自陈调白沙江至大浪陂，凡八处，皆知府张岳所筑，灌田总约数千亩，民蒙其利，碑而祠之。

钦州

鱼洪水　在州治西二十里。源自十万山，经罗浮山，绕凤凰口，以入于龙门。凡时罗贴浪厢都舟楫田亩皆藉其利。

钦江水　在州治。源自灵山石隆、石塘而来二百里，环于州前而注之海。钦州灵山，舟楫田亩俱利。

丹竹江　：在州治北二十里中和坊。江小而流长，乡民引溉马黄屯、丹竹等村田。

团江　在州治西南五十里永乐乡。通舟楫，民以水车引溉田土。

灵屋涌　在州治东十里。民筑堤壅灌田土。白水塘　在州治西北五十里中和坊。民引其水以灌溉白沙上下村民田土。

龙滚塘　在州治东五里。民引其水灌溉田土。麓基水　，在新立乡。民引其水灌溉那峒、平新等村田土。

埇口坝　在州治南三里孟涌村。知府李纯所筑，以障钦江洪水。后孟涌决田以不收，几九顷馀。后筑此坝，乡民始耕。

灵山县

凤凰陂　，在东平都，去县东十六里，灌田四顷馀亩。

潭龙陂　在宋泰乡。筑堤三十馀丈，灌田五百馀亩。

樟木陂　在东平都。水村去县南十里，灌田三顷馀亩。

石井陂　，在永宁都，去县西北一里，灌田数顷馀亩。

燕塘陂　，在劳岳都，去县南二十里，灌田七顷馀亩。

高桥陂　，在东平都，去县南十里，灌田七顷馀亩。

石陂　在洪崖都白水塘，去县东北八里，阔十馀丈，灌田三顷馀亩。

军屯陂　，在禄寿都，去县西南六十里，灌田八顷馀亩。

大潮江陂　，在劳岳都，去县西南三十里。灌田六顷馀亩。

马槽陂　，在劳岳都，去县西四十里，灌田百馀亩。

闭屋陂　，在思林都，去县西四十里，灌田二顷馀亩。

马陂　在上武都，去县南十里，灌田二顷馀亩。盘古塘　在县东一里永宁坊，即佛子塘。每遇端阳，常竞龙舟于此。

新塘　在县东八里上武安乡。

辘轳塘　在县西三十里下武安乡。

黄旛塘　在县东上武安乡。

捕鸡塘　在县北上东乡。

上姚官塘　在县南五里上武安乡。

凤凰塘　即“放生塘” ，在县西一里。

下姚官塘　在县南上武安乡。

围腊塘　在县西上宁乡。

化龙塘　在县东宋泰乡。

梁官塘　在县南四里

上、下车路塘　在县北九里，灌田百亩。